Abǒg tē Yefté mǎn Galaadít á ngābə́ éwōlō ńyóyɔ́g mod, hədá a tɔá mɔ́n miníngá ebamba. Galaad énye a ngábyé Yefté. 2Miníngá Galaad a ngábyé fə̄ nyé fám fə́, ábōg bɔ́n bə́ man yǎ nāŋ bod, ńdɔ̄ bə́ ngátsídan Yefté, bɔ́ ai nyé nâ: “Wǎyǐ kig bǐ ngab élīg tārá; amú ó nə̄ mɔ́n ǹdzín miníngá.” 3Ńdɔ Yefté á ngātúb bə̄bə́nyāŋ, a kə́ sob mvóg á sí yā Tov; ńdɔ bədzə́dzāā bə́ bod bə́ ngábáman ai Yefté, bə́ ngawulu ai nyé ésāmbá. 4Á mvús tě ńdzɔ Amonít bə́ ngákái bítá ai Ísraɛ̂l. 5Ábōg Amonít bə́ ngabɔ yǎ bītá nālá ai Ísraɛ̂l, ńdɔ mvindí bǒd yā Galaad é ngákə nɔ̌ŋ Yefté á sí yā Tov, 6bɔ́ ai Yefté nâ: “Zǎg, ó bɔ evɛ̂d man dzáán eyɔ̌ŋ te byǎyi lúman ai Amonít.” 7Ńdɔ Yefté á ngādzó ai mvindí bǒd yā Galaad nâ: “Ngǎ sə́ mínā mī síŋi ma, mǐ tsídán fə ma á élīg tārá ? Ású dzé myāzū ábə ma éyɔŋ mǐ ńtə́lə yǎ óngə̄ngɛ́d étíé?” 8Ńdɔ mvindí bǒd yā Galaad é ngádzó ai Yefté nâ: “Asú tē ńdɔ bǐ dúgan yǎ wa sɔ́ ku á mɔ́ étətəg nyɔ́, nə́ ó wūlu ai bíā, ó lúmán ai Amonít, ó bɔ ǹkúkúmá wāān, ǹkúkúmá batɔbɔ ǹnama bə́sə̄ yā Galaad.” 9Ńdɔ̄ hḿ á ngādzó ai mvindí bǒd yā Galaad nâ: “Ngə́ myādúgan ma lóē nə́ mə́ zu lúman ai Amonít, ngə́ Ńtondôbə a və́ mā bɔ́ á mɔ́, eyɔ̌ŋ tē hḿ māyi tə́bə̄ ńkūkúmá wāān.” 10Ńdɔ mvindí bǒd yā Galaad é ngádzó ai Yefté nâ: “Ǹtondôbə a tə́bə́gə bíā wúsinɛd ngə́ bī bɔ̄ tə bɔ anə́ ḿból wā dzó.” 11Ńdɔ̄ hḿ Yefté a ngákə ai mvindí bǒd yā Galaad, ńdɔ ayɔŋ lə́ ngátə́lē nyé ńlō ai asú zɔa wabá; ńdɔ Yefté á ngādúgan wómolǒ ányu díé á mís mə́ Ńtondôbə á Mitspa.